text: Hash bliver kastet over fængselsmuren
  13 oktober 2013 kl. 08.52
  Fængslet i Enner ved Horsens har problemer med, at der kastes hash og mobiltelefoner over muren ind til fangerne.
  Det bliver kastet ind til bandemedlemmer med indvandrerbaggrund. De er blevet flyttet fra en af de almindelige afdelinger på fængslet til den tidligere rockerafdeling, der ligger tæt på fængslets ydermur, skriver Horsens Folkeblad.
  - Tingene bliver f.eks. pakket ind i appelsiner og kastet ind, siger Carsten Aagaard, der er tillidsmand for fængselsbetjentene, til avisen.
  Fra maj til september er der blevet fundet 16 telefoner, et taletidskort, to simkort og en oplader, der er blevet kastet over ringmuren.
  I år er der i alt blevet kastet 28 mobil-telefoner ind til fangerne.
  Derudover er der blevet kastet 300 gram hash ind.
  